KBANK ก้าวสู่ Challenger Bank
การประกาศเปลี่ยนตัวเองเป็น Challenger Bank ของ KBANK ครั้งนี้ ถือเป็นการตอบโจทย์การก้าวสู่ Financial Technology (FinTech) อย่างเต็มตัว
การประกาศเปลี่ยนตัวเองเป็น Challenger Bank ของ KBANK ครั้งนี้ ถือเป็นการตอบโจทย์การก้าวสู่ Financial Technology (FinTech) อย่างเต็มตัว
17 ก.ค. 2565

ธนาคารกสิกรไทย จำกัด (มหาชน) หรือ KBANK ประกาศเดินหน้าโครงการลงทุนเชิงกลยุทธ์ มูลค่า 100,000 ล้านบาท เพื่อเปลี่ยนตัวเองเป็น Challenger Bank (ชาเลนเจอร์แบงก์) แห่งแรกในไทย ขยายโอกาสการเข้าถึงบริการธนาคารทั้งบุคคลทั่วไปและธุรกิจขนาดเล็กที่ยังเข้าไม่ถึงหรือการเข้าถึงยังไม่เต็มประสิทธิภาพโครงการนี้ประกอบด้วยการเร่งลงทุนด้านเทคโนโลยีต่าง ๆ การซื้อกิจการที่เกี่ยวข้องกับเทคโนโลยี การผนึกกำลังพาร์ทเนอร์เชิงพาณิชย์ เพื่อการยกระดับองค์กรอีกขั้น
“ขัตติยา อินทรวิชัย” แม่ทัพใหญ่ KBANK ระบุว่า ช่วง 2 ปีข้างหน้า KBANK จะลงทุนประมาณ 22,000 ล้านบาท ในระบบและเทคโนโลยีใหม่ ๆ เพิ่มเติมจากที่มีการลงทุน 12,700 ล้านบาท ตลอดช่วง 2 ปีที่ผ่านมา และเตรียมใช้เงินลงทุน 30,000 ล้านบาท เพื่อปิดดีลซื้อกิจการและความร่วมมือเชิงพาณิชย์กับกิจการที่เกี่ยวกับเทคโนโลยี ประมาณ 2-5 ดีล
KBANK กำลังบุกเบิกการปล่อยสินเชื่อเฉพาะทาง ที่เรียกว่า buy-now-pay-later ให้ผู้ที่ทำงานอิสระหรือไม่มีเอกสารยืนยันรายได้ โดยจะพิจารณาอนุมัติจากข้อมูลอื่นแทน ที่ผ่านมามีการอนุมัติสินเชื่อเฉลี่ย 1,600 รายต่อวัน มีวงเงินสินเชื่อเฉลี่ยประมาณ 1,500 บาทและสูงสุด 20,000 บาท
พร้อมกับบริการ LINE BK ที่เกิดจากความร่วมมือกับ LINE เปิดโอกาสให้สมัครขอสินเชื่อได้ที่รู้ผลอนุมัติภายใน 24 ชั่วโมง และหากผู้ที่มีบัญชีเงินฝากกับ KBANK อยู่แล้ว สามารถสมัครขอสินเชื่อและรู้ผลการอนุมัติภายใน 5 นาทีเพียงเท่านั้น
ปัจจุบันจำนวนผู้ขอสินเชื่อผ่านบริการ LINE BK ในแอปพลิเคชัน LINE ทั้งหมด มีถึง 1 ใน 3 เป็นผู้ที่เพิ่งเคยได้รับเงินกู้จากธนาคารเป็นครั้งแรกในชีวิต โดยภายในปีนี้ KBANK ตั้งเป้ามีลูกค้ารายย่อยรวมถึงธุรกิจขนาดเล็กที่ได้รับสินเชื่อกว่า 600,000 ราย รวมวงเงินประมาณ 20,000 ล้านบาท
จากกรณี KBANK ถือเป็นการสร้างเทคโนโลยี เพื่อให้บริการทางการเงินตั้งแต่เริ่มต้น ทำให้มีต้นทุนดำเนินการที่ถูกกว่าผู้เล่นรายเดิม แถมให้บริการมีประสิทธิภาพที่ดีด้วย ผู้เล่นใหม่กลุ่มนี้เรียกว่า Challenger Bank นั่นเอง..
นิยามของ Challenger Bank นั่นคือบริษัทหรือ startup ผู้ให้บริการทางการเงินด้วยเทคโนโลยีต่าง ๆ มีเป้าหมายเพื่อให้บริการด้วยต้นทุนต่ำ บริการรวดเร็ว มีบริการทางการเงินทั้งเปิดบัญชี การให้บริการเงินกู้ จนถึงการชำระเงินและบัตรเครดิต โดยหันมาใช้ช่องทางดิจิทัล (Digital Channel) ร่วมกับเทคโนโลยีชั้นสูงอย่าง AI และ Big Data ที่สำคัญ Challenger Bank มีศักยภาพด้านบริการที่อาจ Disrupt ธุรกิจธนาคารได้เลยทีเดียว
โดย Challenger Bank เริ่มต้นอย่างชัดเจนที่ประเทศอังกฤษ เริ่มจากการให้บริการทางการเงินของธนาคารผ่านอินเทอร์เน็ต จนถึงยุคปัจจุบันที่อินเทอร์เน็ตเป็นหนึ่งในโครงสร้างพื้นฐานทางธุรกิจ Challenger Bank แพร่ขยายไปทั่วโลก และมี Challenger Bank ทั้งจากธนาคารและบริษัทเทคโนโลยีที่หันมาสนใจด้านการเงินมากขึ้น
การประกาศเปลี่ยนตัวเองเป็น Challenger Bank ของ KBANK ครั้งนี้ ถือเป็นการตอบโจทย์การก้าวสู่ Financial Technology (FinTech) อย่างเต็มตัว เพื่อปรับการบริการให้เข้ากับผู้บริโภคยุคใหม่ ที่สำคัญเป็นการลบภาพลักษณ์ความเป็นธนาคารโลกเก่าไปอย่างสิ้นเชิง..!!